b'\n_START_ARTICLE_\nKatie Couric\n_START_SECTION_\nUra\n_START_PARAGRAPH_\nCouric opiskeli englantia Virginian yliopistossa ja valmistui vuonna 1979. Samana vuonna h\xc3\xa4n aloitti uransa assistenttina ABC Newsill\xc3\xa4. 1980-luvulla h\xc3\xa4n ty\xc3\xb6skenteli CNN:ll\xc3\xa4 sek\xc3\xa4 NBC-yhti\xc3\xb6n paikalliskanavilla._NEWLINE_NBC Newsill\xc3\xa4 Couric aloitti vuonna 1989 Pentagon-reportterina. Vuosina 1991\xe2\x80\x932006 h\xc3\xa4n oli uutisankkurina ohjelmassa Today, mink\xc3\xa4 lis\xc3\xa4ksi h\xc3\xa4n ty\xc3\xb6skenteli ohjelmassa Dateline NBC._NEWLINE_Vuosina 2006\xe2\x80\x932011 Couric ty\xc3\xb6skenteli CBS Newsille. H\xc3\xa4n oli ensimm\xc3\xa4inen nainen, joka oli yksin uutisankkurina ison televisioverkon iltauutisohjelmassa. H\xc3\xa4nelle maksettiin palkkaa CBS Evening News With Katie Couric -ohjelmasta 15 miljoonaa dollaria vuodessa. H\xc3\xa4n ty\xc3\xb6skenteli my\xc3\xb6s ohjelmassa 60 Minutes._NEWLINE_Vuonna 2009 Couric sai Walter Cronkite Award -palkinnon moniosaisesta haastattelusarjasta, jossa h\xc3\xa4n haastatteli Yhdysvaltain presidentinvaaleissa vuonna 2008 republikaanien varapresidenttiehdokkaana ollutta Sarah Palinia. Palkintotuomarit sanoivat haastattelujen olleen vuoden 2008 kampanjaa m\xc3\xa4\xc3\xa4rittelev\xc3\xa4 hetki._NEWLINE_Couricin ensimm\xc3\xa4inen kirja The Best Advice I Ever Got: Lessons from Extraordinary Lives julkaistiin huhtikuussa 2011. Kirjan tuotot lahjoitettiin Scholarship America -j\xc3\xa4rjest\xc3\xb6lle._NEWLINE_CBS:lt\xc3\xa4 Couric siirtyi ABC-yhti\xc3\xb6lle. H\xc3\xa4nen oma syndikoitu p\xc3\xa4iv\xc3\xa4asaikaan esitetty keskusteluohjelmansa Katie alkoi syyskuussa 2012. Ohjelman joulukuussa 2013 esitetty\xc3\xa4 HPV-rokotetta k\xc3\xa4sitellytt\xc3\xa4 jaksoa kritisoitiin siit\xc3\xa4, ett\xc3\xa4 siin\xc3\xa4 annettiin liikaa huomiota rokotetta kritisoivalle kannalle. Time-lehden Alexandra Sifferlin vertasi Couricia n\xc3\xa4yttelij\xc3\xa4 Jenny McCarthyyn, joka on puhunut usein julkisuudessa uskovansa, ett\xc3\xa4 rokotteet vaikuttavat autismin puhkeamiseen. Vastauksena kritiikkiin Couric kirjoitti artikkelin, joka julkaistiin Huffington Postissa. Artikkelissa h\xc3\xa4n kirjoitti, ett\xc3\xa4 ohjelmassa oli annettu liikaa aikaa vakaville haittavaikutuksille, joita on raportoitu eritt\xc3\xa4in harvoin rokotuksen j\xc3\xa4lkeen, ja ett\xc3\xa4 enemm\xc3\xa4n painoarvoa olisi pit\xc3\xa4nyt antaa HPV-rokotusten turvallisuudelle ja tehokkuudelle._NEWLINE_Katie ei t\xc3\xa4ytt\xc3\xa4nyt kanavan odotuksia katsojaluvuista, ja ohjelma lopetettiin kahden kauden j\xc3\xa4lkeen. Couric siirtyi ABC Newsilt\xc3\xa4 Yahoolle. Vuoden 2014 alusta h\xc3\xa4n aloitti Yahoo Newsin maailmanlaajuisena uutisankkurina. Couric muun muassa raportoi maailman tapahtumista suorana l\xc3\xa4hetyksen\xc3\xa4 ja tekee haastatteluja, jotka n\xc3\xa4ytet\xc3\xa4\xc3\xa4n Yahoon kotisivulla. Ohjelman ensimm\xc3\xa4isess\xc3\xa4 jaksossa Couric haastatteli Yhdysvaltain entist\xc3\xa4 puolustusministeri\xc3\xa4 Robert Gatesi\xc3\xa4. Gatesin viel\xc3\xa4 ollessa puolustusministeri Couric matkusti t\xc3\xa4m\xc3\xa4n kanssa Irakiin ja Afganistaniin tehdess\xc3\xa4\xc3\xa4n 60 Minutes -ohjelmaa.\n_START_SECTION_\nYksityisel\xc3\xa4m\xc3\xa4 ja kampanjointi sy\xc3\xb6p\xc3\xa4\xc3\xa4 vastaan\n_START_PARAGRAPH_\nCouricin ensimm\xc3\xa4inen aviomies Jay Monahan, jonka kanssa h\xc3\xa4nell\xc3\xa4 on kaksi lasta, kuoli paksusuolen sy\xc3\xb6p\xc3\xa4\xc3\xa4n 42-vuotiaana vuonna 1998. Couric on ker\xc3\xa4nnyt varoja paksusuolen sy\xc3\xb6v\xc3\xa4n ja muiden sy\xc3\xb6pien tutkimusta ja ehk\xc3\xa4isy\xc3\xa4 varten. Maaliskuussa 2000 h\xc3\xa4nelle tehtiin paksusuolen t\xc3\xa4hystys, joka televisioitiin osana Today-ohjelman viikonmittaista kampanjaa sairaudesta. Ohjelman j\xc3\xa4lkeen paksusuolen t\xc3\xa4hystykset lis\xc3\xa4\xc3\xa4ntyiv\xc3\xa4t Yhdysvalloissa 20 prosenttia, mit\xc3\xa4 Michiganin yliopiston tutkijat kutsuivat "Katie Couric -vaikutukseksi" (Katie Couric Effect). Vaikutus kesti l\xc3\xa4hes vuoden ajan. Vuonna 2005 Couricille tehtiin televisioitu mammografia._NEWLINE_Kes\xc3\xa4kuussa 2014 Couric meni naimisiin sijoittaja John Molnerin kanssa.'